Komission asetus (EY) N:o 2058/2001, annettu 19 päivänä lokakuuta 2001, neuvoston asetuksen (EY) N:o 1251/1999 soveltamista koskevista yksityiskohtaisista säännöistä annetusta asetuksesta (EY) N:o 2316/1999 poikkeamisesta pinta-alatukien kelpoisuuden osalta



Virallinen lehti nro L 277 , 20/10/2001 s. 0019 - 0019



Komission asetus (EY) N:o 2058/2001, annettu 19 päivänä lokakuuta 2001, neuvoston asetuksen (EY) N:o 1251/1999 soveltamista koskevista yksityiskohtaisista säännöistä annetusta asetuksesta (EY) N:o 2316/1999 poikkeamisesta pinta-alatukien kelpoisuuden osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tukijärjestelmästä tiettyjen peltokasvien viljelijöille 17 päivänä toukokuuta 1999 annetun neuvoston asetuksen (EY) N:o 1251/1999(1), sellaisena kuin se on viimeksi muutettuna asetuksella (EY) N:o 1038/2001(2), ja erityisesti sen 9 artiklan, sekä katsoo seuraavaa: (1) Komission asetuksessa (EY) N:o 2316/1999(3), sellaisena kuin se on viimeksi muutettuna asetuksella (EY) N:o 1157/2001(4), vahvistetaan asetuksen (EY) N:o 1251/1999 soveltamista koskevat yksityiskohtaiset säännöt pinta-alatukien kelpoisuuden osalta. Asetuksen 3 artiklan 1 kohdan c alakohdassa säädetään erityisesti, että pinta-alatuet myönnetään ainoastaan aloista, joilla viljelyä pidetään yllä vähintään tavanomaisissa kasvuolosuhteissa tapahtuvan kukinnan alkuun asti. (2) Maissinsiementen sekoituttua sellaisten geneettisesti muunnettujen maissinsiementen kanssa, joille ei ole myönnetty geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetussa neuvoston direktiivissä 90/220/ETY(5), sellaisena kuin se on viimeksi muutettuna komission direktiivillä 97/35/EY(6), tarkoitettua lupaa, eräät tuottajat ovat Itävallassa joutuneet tuhoamaan maissiviljelmänsä. Näitä viljelmiä ei voitu ylläpitää tuottajista riippumattomista syistä kukinnan alkuun asti. Jotta kyseisiä viljelijöitä ei rangaistaisi aiheettomasti, heille olisi annettava lupa poiketa asetuksen (EY) N:o 2316/1999 3 artiklan 1 kohdan c alakohdasta. (3) Tässä asetuksessa säädetyt toimenpiteet ovat viljan hallintokomitean lausunnon mukaiset, ON ANTANUT TÄMÄN ASETUKSEN: 1 artikla Markkinointivuonna 2001/2002 ja poiketen asetuksen (EY) N:o 2316/1999 3 artiklan 1 kohdan c alakohdasta, pinta-alat, joille on kylvetty sellaisten geneettisesti muunnettujen maissinsiementen kanssa sekoittuneita maissinsiemeniä, joille ei ole myönnetty direktiivissä 90/220/ETY tarkoitettua lupaa, ja joilla olevat kasvit on tuhottu ennen kukinnan alkamista säilyttävät pinta-alatukea koskevan kelpoisuutensa. 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä lokakuuta 2001. Komission puolesta Franz Fischler Komission jäsen (1) EYVL L 160, 26.6.1999, s. 1. (2) EYVL L 145, 31.5.2001, s. 16. (3) EYVL L 280, 30.10.1999, s. 43. (4) EYVL L 157, 14.6.2001, s. 8. (5) EYVL L 117, 8.5.1990, s. 15. (6) EYVL L 169, 27.6.1997, s. 72.